google/wiki40b huggingface dataset:
Μέλας ζωμός

Ο γνωστός με την ονομασία μέλας (μέλανας) ζωμός, ήταν ένας ζωμός από χοιρινό και αποτελούσε την κύρια τροφή των Σπαρτιατών πολεμιστών.  Ο Πλούταρχος υποστηρίζει πως «ανάμεσα στα πιάτα, αυτό που έχαιρε της μεγαλύτερης εκτίμησης ήταν ο μέλας ζωμός, μάλιστα σε τέτοιο σημείο που οι ηλικιωμένοι δεν αναζητούσαν καθόλου το κρέας. Το άφηναν για τους νεότερους και δειπνούσαν μονάχα με τον ζωμό που τους παρείχαν». Για τους υπόλοιπους Έλληνες πρόκειται για αξιοπερίεργο φαινόμενο. Ιδιαίτερα οι Αθηναίοι θεωρούσαν τη "βάφα", όπως ονομαζόταν αλλιώς, αηδιαστική τροφή και διακωμωδούσαν για το λόγο αυτό τους Σπαρτιάτες. «Φυσικά και οι Σπαρτιάτες είναι οι γενναιότεροι ανάμεσα σε όλους», αστειεύεται ένας Συβαρίτης, «ο οποιοσδήποτε λογικός άνθρωπος θα προτιμούσε να πεθάνει χίλιους θανάτους παρά να διάγει τόσο λιτό βίο». Το πιάτο αυτό αποτελούνταν από χοιρινό, αλάτι, ξίδι και αίμα. Συνοδευόταν από τη γνωστή μάζα, σύκα, τυρί και καμία φορά από θηράματα ή ψάρι. Ο Αιλιανός, συγγραφέας του 2ου και 3ου αιώνα μ.Χ., υποστηρίζει πως στους Λακεδαιμόνιους μάγειρες απαγορευόταν να προετοιμάζουν οτιδήποτε άλλο εκτός από κρέας.

Παρασκευή Μέλανος Ζωμού

Έσφαζαν τον χοίρο και φρόντιζαν με μεγάλη επιμέλεια να μαζέψουν το αίμα του μέχρι ρανίδος. Το αίμα το ανακάτευαν με ξίδι για να μην πήξει. Κατόπιν τηγάνιζαν κρέας και λίπος και μέσα σ’ αυτό έριχναν νερό. Μόλις το νερό άρχιζε να βράζει ανακάτευαν μέσα σ’ αυτό αλεύρι κρίθινο και προσέθεταν λίγο-λίγο το αίμα με το ξύδι. Εν συνεχεία και ενώ συνέχιζε το βράσιμο έριχναν νερό ώστε να διατηρείται πάντα αραιά πηχτό, υδαρές. Όταν το παρασκεύασμα δεν απορροφούσε άλλο νερό σήμαινε πως είχε βράσει και ήταν κατάλληλο για σερβίρισμα. Το συνόδευαν με κριθαρένιο ψωμί.
Προσφυγή στις επιπτώσεις

Η προσφυγή στις επιπτώσεις, επίσης γνωστή και ως argumentum ad consequentiam (Λατινικά: επιχείρημα προς επιπτώσεις) είναι ένα επιχείρημα το οποίο οδηγεί στο συμπέρασμα ότι μία πρόταση (συνήθως κάποιο πιστεύω ή πεποίθηση) είναι είτε αληθής είτε ψευδής, ανάλογα με το εάν η πρόταση έχει επιθυμητές ή ανεπιθύμητες επιπτώσεις. Με την σειρά της, η κίνηση αυτή βασίζεται σε επίκληση στα συναισθήματα και θεωρείται λογική πλάνη, διότι η εν λόγω επίκληση δεν απασχολείται με την τιμή αλήθειας της πρότασης. Επιπλέον, επιχειρήματα αυτού του είδους κατηγοριοποιούν τις επιπτώσεις ως επιθυμητές ή ανεπιθύμητες, με αναπόφευκτο αποτέλεσμα να εμπεριέχουν υποκειμενικές απόψεις. 
Στην λογική, η προσφυγή στις επιπτώσεις περιλαμβάνει μόνον επιχειρήματα τα οποία αποφαίνονται για την τιμή αλήθειας μίας πρότασης (δηλαδή, για το εάν είναι αληθής ή ψευδής) μόνον μέσω των επιπτώσεών της. Η προσφυγή στις επιπτώσεις δεν περιλαμβάνει επιχειρήματα τα οποία απασχολούνται με την ίδια ελκυστικότητα της πρότασης (ως καλή ή κακή, ορθη ή εσφαλμένη, κλπ) χωρίς να αναφέρονται στην τιμή αλήθειας της.
One Piece: The Movie

Πλοκή

Σύμφωνα με το σενάριο της ταινίας, υπήρχε κάποτε στον κόσμο ένας πειρατής γνωστός ως ο "Χρυσός Woonan", ο οποίος κατείχε το 1/3 του χρυσαφιού παγκοσμίως. Με το πέρασμα του καιρού, το πλήρωμά του καθώς και ο ίδιος χαθήκαν.
Στον ίδιο κόσμο, πολύ καιρό μετά, o Monkey D. Luffy και το πλήρωμά του βρίσκονται πολλές μέρες χωρίς φαγητό και κινδυνεύουν να λιμοκτονήσουν. Και σαν να μην έφτανε αυτό, κάποιοι τους κλέβουν όλους τους τους θησαυρούς. Προσπαθώντας να πιάσουν τους κλέφτες, oδηγούνται από τον νεαρό θαυμαστή του Woonan, Tobio, και βρίσκονται αντιμέτωποι με τον El Drago, έναν επικίνδυνο πειρατή που αναζητά το θησαυρό του Χρυσού Woonan σ' ένα κοντινό νησί, οδηγούμενος από έναν χάρτη που έχει.
Βουβός Πόθος

Υπόθεση

Στις αρχές του 20ου αιώνα στη Νέα Αγγλία, η Χέλεν (Ντόροθι Μακ Γουάιαρ), μια μουγγή κοπέλα εργάζεται ως συνοδός και προσωπική βοηθός, στο σπίτι της κυρίας Γουόρεν (Έθελ Μπάριμορ). Η κυρία Γουόρεν, που ζει με τους δύο της γιούς Στιβ (Γκόρντον Όλιβερ) και Άλμπερτ (Τζορτζ Μπρεντ), τη γραμματέα του Άλμπερτ, Μπλανς (Ρόντα Φλέμινγκ) και το υπηρετικό προσωπικό, ωθεί τη Χέλεν να φύγει από το σπίτι, καθώς ένας δολοφόνος δρα στην περιοχή, σκοτώνοντας νεαρές κοπέλες με αναπηρία. Ζητάει λοιπόν από το γιατρό Πάρι (Κεντ Σμιθ) που προσπαθεί να βοηθήσει τη Χέλεν να ανακτήσει την ομιλία της, να απομακρύνει την κοπέλα από την περιοχή. Όταν γίνεται φόνος μέσα στο σπίτι της, η κα Γουόρεν είναι πλέον σίγουρη ότι η ζωή της κοπέλας απειλείται. Σύντομα η Χέλεν θα βρεθεί πρόσωπο με πρόσωπο με το δολοφόνο, ο οποίος θα αποκαλύψει το πρόσωπό του.
Τροχός Pedrail

Ο τροχός Pedrail είναι ένα είδος τροχού που αναπτύχθηκε στις αρχές του 20ου αιώνα για παντός εδάφους μετακίνηση. Χρησιμοποιήθηκε σε γεωργικά μηχανήματα. Οι τροχοί Pedrail δεν πρέπει να συγχέονται με τους Dreadnaught που έχουν αρθρωτές ράγες στο χείλος του τροχού .
Κεραμεικός Κόλπος

Ο Κεραμεικός κόλπος (Τουρκικά:Gökova Körfezi) είναι μεγάλος κόλπος της νοτιοδυτικής Τουρκίας, στα παράλια του Αιγαίου. Βρίσκεται ανάμεσα στις δύο μακρόστενες χερσονήσους της περιοχής, την χερσόνησο της Αλικαρνασσού στον βορρά και της Κνίδου στον νότο. Στην είσοδο του κόλπου βρίσκεται η Κως. Στην αρχαιότητα τα παράλια του κόλπου αποτέλεσαν περιοχή εγκατάστασης των Δωριέων αποίκων που ίδρυσαν στα εξωτερικά του παράλια, την Αλικαρνασσό και την Κνίδο ενώ στα εσωτερικά παράλια ζούσαν οι Κάρες. Σήμερα ο κόλπος ανήκει εξ ολοκλήρου στην επαρχία Μούγλων. Η περιοχή του κόλπου είναι μία από τις πιο τουριστικές της Τουρκίας.
Σαπφώ Αλκαίου

Βιογραφία

Πρωτοεμφανίσθηκε στο θέατρο το 1895 σε ηλικία 18 ετών, παίζοντας τότε τον μοναδικό γυναικείο ρόλο του μονόπρακτου ιταλικού έργου "Αγρόκηπος" με μεγάλη επιτυχία. Στην αρχή έπαιξε ρόλους κωμικούς. Ωστόσο μελετώντας συνεχώς ρόλους εξελίχθηκε σε μια από τις πρώτες "καρατερίστες" του Εθνικού Θεάτρου.
Επαιξε το ρόλο της Πασινόης στο θετρικό έργο του Γρηγορίου Ξενοπούλου «Θείος Όνειρος» το Μάρτιο του 1932 σε σκηνοθεσία Φώτου Πολίτη.Στις θεατρικές εμφανίσεις της, η Σαπφώ Αλκαίου δεν έπαιξε ποτέ κατά τρόπο εντυπωσιακό έτσι ώστε να δίνει το συναίσθημα (την υποψία) ότι παίζει με σκοπό ν΄ αρέσει στο κοινό.
Αφοσιώθηκε ολόψυχα στη συγγραφική ιδέα των έργων και πέτυχε να την αποδίδει - ερμηνεύει με "ειλικρίνεια". Αυτό και ήταν το μυστικό της επιβολής της στο ελληνικό θέατρο και στο θεατρόφιλο κοινό του.
Κόρη της είναι η γνωστή ηθοποιός Μαρία Αλκαίου.Η Σαπφώ Αλκαίου κηδεύτηκε στον οικογενειακό της τάφο στο Α' Νεκροταφείο.
Άγιος Πρόδρομος Χαλκιδικής

Ιστορικά στοιχεία

Οι κάτοικοι της Αγίου Πρόδρομου συμμετείχαν στην επανάσταση του 1821. Σπουδαίος αγωνιστής της επανάστασης του 1821 ήταν ο Στέργιος Αντωνίου   . Οι κάτοικοι του οικισμού σήμερα προέρχονται από διάφορα μέρη (πέρα από τους ντόπιους), όπως Πελοπόννησος, Ήπειρος και Θράκη.

Ιστορικά Έθιμα

Έθιμα, όπως οι φούταροι, κατά τις ημέρες των Θεοφανείων, είναι τα κυριότερα στο χωριό. Την παραμονή των Θεοφανείων νεαροί άντρες ψάλλουν τα κάλαντα μαζεύοντας κρέας, λουκάνικα και χρήματα και την ημέρα του Αϊ Γιαννιού χορεύουνστην πλατεία του χωριού. Την ημέρα της Ανάστασης οι ντόπιοι κατασκεύαζουν ένα ομοίωμα του Ιούδα, το οποίο καίνε μετά την ανταλλαγή των ευχών, παράλληλα με το γνωστό έθιμο των πυροτεχνημάτων.

Γιορτές & Πανηγύρια του χωριού

Το χωριό έλαβε το όνομά του από το μεταβυζαντινό εξωκλήσι του Αγίου Προδρόμου, το οποίο κατέχει σημαντική θέση για τον οικισμό. Σημαντική εορτή θεωρείται, επίσης  η Κοίμηση της Θεοτόκου στις 15 Αυγούστου. Η εκκλησία εορτάζει την 28η και 29η Αυγούστουοπότε στο χωριό λαμβάνει χώρα λαμπρό πανηγύρι στο εξωκλήσι του Αγίου Προδρόμου, που συγκεντρώνει πολύ κόσμο από διαφορετικές περιοχές. Κεντρικός ναός είναι αυτός της Κοιμήσεως της Θεοτόκου. Στις 9 Μαΐου εορτάζεται και ο Άγιος Χριστόφορος.
Φιλώτας Καζάζης

Βιογραφικά στοιχεία

Γεννήθηκε στη Θεσσαλονίκη και σπούδασε στην ΑΣΟΕΕ.  - 2011) 
Από το 1977 ως το 1981 ήταν πρόεδρος του Συνδέσμου Bιομηχανιών Βορείου Ελλάδος (ΣΒΒΕ). Την ίδια περίπου περίοδο διετέλεσε αντιπρόεδρος του ΣΕΒ.

Πολιτική σταδιοδρομία

Εξελέγη ευρωβουλευτής με τη Νέα Δημοκρατία στις ευρωεκλογές του 1981, υπηρετώντας ως το 1984.
Ήταν επίσης επίτιμος πρόξενος της Φινλανδίας στη Θεσσαλονίκη, από το 1972 ως το 1983.
Απεβίωσε σε ηλικία 93 ετών το 2011.
Νέοι Ορίζοντες (Κύπρος)

Ιστορικό

Στις βουλευτικές εκλογές του 1996, το κόμμα κατέβηκε για πρώτη φορά σε εκλογική αναμέτρηση. Έλαβε 1,71% και 6.317 ψήφους χωρίς να εκλέξει βουλευτή στη Βουλή των Αντιπροσώπων της Κύπρου.
Έλαβε μέρος στις προεδρικές του 1998 με την υποψηφιότητα του προέδρου του, Νίκος Κουτσού. Η υποψηφιότητα συγκέντρωσε πενιχρά αποτελέσματα, 3.625 ψήφους και 0,91%, και κατετάγη στην 6η θέση, μεταξύ των υποψηφίων.
Στις βουλευτικές εκλογές της 27ης Μαΐου του 2001, το κόμμα έλαβε το 3% της λαϊκής ψήφου και κατέκτησε 1 από τις 56 έδρες. Εξέλεξε βουλευτή τον Χρίστο Κληρίδη. 
Στις προεδρικές εκλογές του 2003 ο Νίκος Κουτσού ήταν ξανά υποψήφιος. Αυτή τη φορά σημειώθηκε μικρή αύξηση των ποσοστών του. Συγκεκριμένα έλαβε ποσοστό 2,12% και 8.771 ψήφους.
Στο δημοψήφισμα σχετικά με την αποδοχή ή όχι του Σχεδίου Ανάν τάχθηκε με το ΟΧΙ, επιλογή που επικράτησε μεταξύ των ελληνοκυπρίων.
Συμμετείχε επίσης στις ευρωεκλογές του 2004. Πήρε το 1,65% των ψήφων, ποσοστό πολύ μικρότερο από αυτό που θα του επέτρεπε εκπροσώπηση στο Ευρωπαϊκό Κοινοβούλιο.
Το 2005 συγχωνεύθηκε με το κόμμα Ευρωπαϊκή Δημοκρατία και ίδρυσαν το Ευρωπαϊκό Κόμμα.
Σεβωείμ

Η Σεβωείμ (Σεβωιμ ή Ζεβωγίμ), ήταν μια βιβλική πόλη που έγινε γνωστή από την αιφνίδια καταστροφή της, μαζί με τα Σόδομα και τη Γόμορα, στο νότιο άκρο της Νεκράς θάλασσας. Η Σεβωείμ μαζί με τα Σόδομα, τη Γόμορα, την Αδαμά και τη Σηγώρ αποτελούσαν την πεντάπολη της κοιλάδας Σιδδίμ.
Αναφέρεται στη Παλαιά Διαθήκη στο βιβλίο Γέννεση (10:19 και 14:2) και στο Δευτερονόμιο (29:23) με αιτία της ολοκληρωτικής καταστροφής της, από τον Γιαχβέ, τον έκλυτο βίο και την ανηθικότητα των κατοίκων της.
Πολιτεία (έννοια)

Ως πολιτεία ορίζεται συνήθως η εξουσία του κράτους και της κυβερνήσεως, όχι απαραίτητα και ο τύπος του πολιτεύματος το οποίο ακολουθεί το κράτος αυτό. Η χρήση της λέξης στην ελληνική γλώσσα έχει διαφορετική έννοια, σε σχέση με τη λατινική αντίστοιχη (res publica και κατά επέκταση republic) η οποία συσχετίζεται περισσότερο με ένα συγκεκριμένο τύπο πολιτεύματος του κράτους. Ενώ υπάρχουν αλληλοκαλύψεις των όρων, η λατινική χρήση της λέξης republic διαδόθηκε κατά την Αναγέννηση και την περίοδο του Διαφωτισμού, και συγχωνεύτηκε με την ειδικότερη έννοια της δημοκρατίας, παρά το ότι υπάρχουν διαφορές μεταξύ του πολιτεύματος της Αθηναϊκής δημοκρατίας (πολίτευμα όπου τη δύναμη έχει η πλειοψηφία του λαού, η κλασική έννοια της άμεσης δημοκρατίας) και αυτή του πολιτεύματος της Ρωμαϊκής δημοκρατίας (πολίτευμα όπου ως κύριο στόχο έχει το δημόσιο συμφέρον, χωρίς να είναι απαραίτητα κάποιου είδους δημοκρατία όπου αποφασίζει η πλειοψηφία, ενώ ο όρος Ρωμαϊκή δημοκρατία είναι σύγχρονος). Έτσι με βάση την έννοια της ελληνικής λέξης πολιτεία, η δημοκρατία μπορεί να είναι μορφή πολιτείας, η πολιτεία ωστόσο δεν σχετίζεται αναγκαστικά με την δημοκρατία. Με βάση την έννοια της λατινικής λέξης res publica η οποία ιστορικά αποδόθηκε ως η αντίστοιχη λατινική της πολιτείας,  αποτελεί τύπο εξουσίας με στόχο το κοινό καλό, ενώ στη σύγχρονη εποχή η λέξη republic προσδιορίζει συνήθως ένα τύπο συνταγματικής αντιπροσωπευτικής δημοκρατίας.

Ετυμολογία

Ετυμολογικά, η λέξη πολιτεία προκύπτει από τη λέξη πόλις, και από τη ρίζα της λέξεις πολιτεύομαι η οποία αναφέρεται στη συμμετοχή του ατόμου στις δημόσιες υποθέσεις της πόλης-κράτους.

Μεσαίωνας

Αρκετά ευρωπαϊκά κράτη κατά τη διάρκεια του Μεσαίωνα, όπως οι Γαληνότατες Δημοκρατίες, στήριξαν το πολίτευμα τους στη Ρωμαϊκή δημοκρατία, και η πολιτική τους παράδοση είχε ως βάση Ρωμαίους πολιτικούς όπως ο Σαλούστιος και ο Τάκιτος. 
Έτσι κατά τον Μεσαίωνα, στις ιταλικές πόλεις χρησιμοποιούνταν το libertas populi (ελεύθεροι λαοί ή ελεύθερες πολιτείες), για την περιγραφή των πολιτειών στις ιταλικές πόλεις-κράτη. Η ορολογία αυτή άλλαξε κατά τον 15ο αιώνα μέσω και του ενδιαφέροντος της Αναγέννησης για την κλασική αρχαιότητα, και έτσι υιοθετήθηκε ο όρος republica από τον λατινικό res publica (όρος που περιέγραφε και την κρατική εξουσία και το πολίτευμα, ακόμα και κατά την περίοδο της Ρωμαϊκής αυτοκρατορίας), για την περιγραφή των μη μοναρχικών κυβερνήσεων.
Εγκάρσια κύματα

Εγκάρσια κύματα ονομάζονται τα κύματα των οποίων η διεύθυνση διάδοσής τους είναι κάθετη στη διεύθυνση της ταλάντωσης των σωματιδίων που αποτελούν το μέσο διάδοσης. Στα εγκάρσια κύματα εμφανίζονται μέγιστα και ελάχιστα που ονομάζονται «όρη» και «κοιλάδες» αντίστοιχα. Εγκάρσια κύματα διαδίδονται μόνο στα στερεά σώματα και κατά προσέγγιση στην επιφάνεια υγρών. Τα εγκάρσια κύματα καθώς και τα διαμήκη κύματα αποτελούν τα δύο βασικά είδη κυμάτων.

Κύματα σε υγρό

Στην περίπτωση κυμάτων σε υγρό τα σωματίδια του υγρού ταλαντώνονται με τρόπο που προσεγγίζει τα εγκάρσια κύματα. Στην πραγματικότητα κάθε σωματίδιο του υγρού διαγράφει μία κυκλική τροχιά κατά την διάρκεια μίας πλήρους ταλάντωσης. Η περίπτωση των κυμάτων σε υγρό είναι πιο πολύπλοκη από την περίπτωση της χορδής γιατί στην μετάδοση της κυματικής κίνησης των υγρών συμμετέχουν περισσότερες δυνάμεις. Αυτές είναι η επιφανειακή τάση του υγρού, το βάρος του υγρού και η ατμοσφαιρική πίεση. Τα κύματα σε επιφάνεια υγρού μεταδίδονται με ταχύτητα που εξαρτάται από την πυκνότητα του υγρού, την επιφανειακή του τάση, το βάθος του αλλά και το μήκος κύματος των σχηματιζόμενων κυμάτων. Επειδή η ταχύτητα διάδοσης κυμάτων σε υγρό εξαρτώνται από το μήκος κύματος των κυμάτων εμφανίζεται σε αυτά τα κύματα το φαινόμενο της διασποράς.
Φερδινάνδος Κάρολος, αρχιδούκας της Αυστρίας

Βιογραφία

Ήταν ο πρωτότοκος γιος του Λεοπόλδου Ε΄ αρχιδούκα της Πέραν Αυστρίας και της Κλαυδίας των Μεδίκων, κόρης του Φερδινάνδου Α΄ μεγάλου δούκα της Τοσκάνης. 
Το 1632 διαδέχθηκε τον πατέρα του. Ήταν 4 ετών και επίτροπος ανέλαβε η μητέρα του. Ο ίδιος ανέλαβε τη διακυβέρνηση το 1646, όταν ενηλικιώθηκε. Για να χρηματοδοτεί τον υπερβολικό τρόπο ζωής του, πωλούσε αγαθά και τίτλους. Δαπάνησε το υπερβολικό ποσό, που η Γαλλία πλήρωσε στους Αψβούργους του Τυρόλου για την εκχώρηση των φεούδων δυτικά του Ρήνου: Αλσατίας, Σούνντγκαου & Μπράιζαχ. Καθόρισε τα σύνορα του Γκράουμπυντεν το 1652.
Ο Φερδινάνδος-Κάρολος ήταν απολυταρχικός ηγεμόνας· δεν συγκάλεσε καμία Συνέλευση (Dieta) μετά το 1648 και -έπειτα από μία μυστική δίκη- εκτέλεσε παράνομα τον καγκελάριό του Βίλχελμ Μπήνερ. Από την άλλη του άρεσε η μουσική και Ιταλικές Όπερες δινόταν στην Αυλή του. Απείωσε στο Κάλτερν σε ηλικία 34 ετών.
Συνάρτηση ζήτα πρώτων αριθμών

Η συνάρτηση ζήτα πρώτων αριθμών σχετίζεται με την συνάρτηση ζήτα Ρήμαν και το θεώρημα πρώτων αριθμών ως προς την κατανομή τους, και διατυπώθηκε για πρώτη φορά το 1891 (Glaisher (1891).

Συναρτήσεις ζήτα ισοϋπολοίπου πρώτων αριθμών

Η κατασκευή του αθροίσματος όχι μεταξύ όλων των πρώτων αριθμών αλλά μόνο μεταξύ των αριθμών οι οποίοι ανήκουν στην ίδια τάξη ισοποϋπολοίπων, εισάγει νέου τύπους απείρων σειρών οι οποίες αποτελούν αναγωγή της συνάρτησης L Ντίριλεχτ.
Λουδοβίκος του Κλερμόν

Βιογραφία

Ήταν ο τρίτος γιος του Λουδοβίκου Γ΄ πρίγκιπα του Κοντέ και της Λουίζας-Φραγκίσκης των Βουρβόνων, νόθης κόρης του Λουδοβίκου ΙΔ΄ της Γαλλίας. Κατά τη γέννησή του τού δόθηκε ο τίτλος του κόμη του Κλερμόν. Ο δευτερότοκος αδελφός του Κάρολος κόμης του Σαρολαί ήταν πρωθυπουργός του Λουδοβίκου ΙΕ΄ της Γαλλίας. 
Κατά τον Επταετή Πόλεμο, μετά την αποτυχημένη Γαλλική εισβολή στο Αννόβερο, ανέλαβε διοικητής των Γαλλικών δυνάμεων στη Γερμανία το 1758. Δεν μπόρεσε να σπάσει την Αγγλο-Γερμανική γραμμή του Φερδινάνδου των Γουέλφων δούκα του Βολφενμπύτελ, κατάφερε όμως να καταλάβει το Αννόβερο.
Όταν ο πρωτότοκος αδελφός Λουδοβίκος-Ερρίκος Α΄ πρίγκιπας του Κοντέ απεβίωσε και άφησε έναν γιο 4 ετών, ο Λουδοβίκος ανέλαβε την ανατροφή του. Ο κριτικός λογοτεχνίας Σαρλ-Ωγυστίν Σαιν-Μπεβ αναφέρει γι' αυτόν ότι "ήταν ηγούμενος in commendam (επιμελητής) του αββαείου του Σαιν-Ζερμαίν-ντε-Πρε, στρατιωτικός, με ελευθεριότητα στην ηθική του, μέλος της Ακαδημίας, αντίθετος της Συνέλευσης και θρησκευόμενος κατά τα τελευταία έτη του. Με αυτά τα αντιθετικά χαρακτηριστικά ήταν ένας ασυνήθιστος χαρακτήρας, που από τα προνόμια και την ευχαρίστηση διολίσθησε στην κατάχρηση και το σκάνδαλο".
Έγινε ο 5ος μέγας Διδάσκαλος της μεγάλης Στοάς της Γαλλίας, της ανώτατης Μασονικής αρχής στη Γαλλία (1728-1773). Εκλέχθηκε εκεί το 1743 και σύμφωνα με μία εκδοχή όταν απεβίωσε τον διαδέχθηκε ο 2ος εξάδελφός του Λουδοβίκος-Φίλιππος Α΄ δούκας της Ορλεάνης. Σύμφωνα με άλλη εκδοχή παραιτήθηκε σύντομα αφήνοντας τη θέση του στον Λοκόρν.

Σχέσεις

Επρόκειτο να νυμφευτεί την εξαδέλφη του Λουίζα-Φραγκίσκη των Βουρβόνων, κόρη του Λουδοβίκου-Αυγούστου δούκα του Μαιν, αλλά τελικά και οι δύο έμειναν άγαμοι.
Από το 1730 ήταν εραστής της Λουίζας-Ενριέτας-Φραγκίσκης της Λωρραίνης, συζύγου του Εμμανουήλ-Θεοδοσίου δούκα του Μπουγιόν.
Εμμανουήλ Εμμανουηλίδης

Βιογραφία

Γεννήθηκε στην Καισάρεια της Μικράς Ασίας. Σπούδασε νομικά και έγινε δικηγόρος στη Σμύρνη και στην Αθήνα. Διετέλεσε πολλές φορές δημογέροντας της Σμύρνης και βουλευτής Αϊδινίου και Σμύρνης στις εκλογές του 1908, του 1912 και του 1914, στην Οθωμανική βουλή . Μετά την Μικρασιατική καταστροφή κατέφυγε στην Αθήνα, όπου και εκλέχτηκε πληρεξούσιος Αθηνών - Πειραιώς στις βουλευτικές εκλογές του 1923. Υπηρέτησε ως αντιπρόεδρος της Βουλής των Ελλήνων από τις 6 Νοεμβρίου 1927 ως τις 9 Ιουλίου 1928. 
Έγινε βουλευτής στο κόμμα του Ελευθέριου Βενιζέλου και διετέλεσε υπουργός Υγιεινής Προνοίας και Αντιλήψεως στις κυβερνήσεις Βενιζέλου του 1928 καθώς και στις κυβερνήσεις Ιουνίου 1929 και Δεκεμβρίου 1929. Υπήρξε επίσης Νομάρχης Ροδόπης και Νομάρχης Κοζάνης την περίοδο 1920-22.
Απεβίωσε στην Αθήνα τον Ιούνιο του 1939. Προς τιμή του ονομάστηκε δρόμος στην Νέα Σμύρνη.
Άνταρ μόουνα

Η άνταρ μόουνα είναι μια τεχνική διαχείρισης του νου, που μας οδηγεί στην εσωτερική ανακάλυψη του "ήρεμου νου". Θεωρείται από τις πιο όμορφες τεχνικές διαλογισμού της Σατυανάντα Γιόγκα. Άνταρ σημαίνει εσωτερική και μόουνα σημαίνει σιωπή. Ο ακριβής ορισμός της άνταρ μόουνα είναι "μια διαλογιστική τεχνική που μας οδηγεί στην εσωτερική ηρεμία και ισορροπία".
Δημήτρης Βάρος

Βιογραφία

Γεννήθηκε στη Χίο το 1949. Σπούδασε δημοσιογραφία στο Λονδίνο και διετέλεσε διευθυντής σύνταξης και διευθυντής στις εφημερίδες Χιακός Λαός (τοπική), Ακρόπολη, Έθνος, Πρώτη, Έθνος της Κυριακής, Τύπος της Κυριακής (πανελλαδικές) και σε οικονομικά, πολιτικά και τεχνικά περιοδικά όπως Ελληνική Ναυτιλιακή, Χρόνος, Κεφάλαιο κ.ά. 
Δημιούργησε πολλά περιοδικά όπως το Logistics & Management, το Car & Truck, το Ecotec, το TV Έθνος, το New Gen, to Relax κ.α.
Ο Δημήτρης Βάρος και ο Αλέκος Φιλιππόπουλος υπήρξαν οι πρωτεργάτες της εφημερίδας "ταμπλόιτ" στην Ελλάδα, επανεκδίδοντας το Έθνος το 1981 σε αυτή τη μορφή. Ήταν επίσης η πρώτη έγχρωμη εφημερίδα και η πρώτη που η στοιχειοθεσία της γίνονταν με ψηφιακό τρόπο. Σύντομα κατέκτησε την πρώτη κυκλοφορία στην Ελλάδα με συνέπεια όλες οι άλλες να ακολουθήσουν το δικό της στυλ σε εμφάνιση αλλά και στυλ γραφής.
Το 1986 ανέλαβε ως διευθυντής το "Εθνος της Κυριακής", αλλάζοντας με αυτό την νοοτροπία που υπήρχε μέχρι τότε, δηλαδή τα κυριακάτικα φύλλα να είναι απλώς η έβδομη και πιό παραμελημένη έκδοση της εβδομάδας. Καθιέρωσε τα ένθετα (με πρώτο το "Τάϊμ Άουτ") και εν συνεχεία τα συνοδευτικά περιοδικά (με πρώτο το "TV Έθνος") ανοίγοντας έτσι μια νέα αγορά, την αγορά των πολυσυλλεκτικών κυριακάτικων εφημερίδων που από την δεκαετία του 1990 δεσπόζουν κυκλοφοριακά στην Ελλάδα.
Εξέδωσε τα βιβλία Φρύνη, Θηρασία, Ανδρομέδα, Ω ξειν (ποιήματα), We are Geeks, (ευθυμογραφήματα) Painting with a camera (φωτογραφίες) κ.α. 
Ο συνθέτης Γιάννης Μαρκόπουλος μελοποίησε ποιήματά του, που υπάρχουν στους δίσκους «Ηλεκτρικός Θησέας» και «Τολμηρή Επικοινωνία». Τραγούδια του έχουν ερμηνεύσει οι Παύλος Σιδηρόπουλος, Μαρία Φωτίου, Νέοι Επιβάτες, Βασιλική Λαβίνα και Vox.
Κρίστιαν Μπέιλ

Βιογραφία

Ο Μπέιλ γεννήθηκε στην Ουαλία από γονείς Αγγλικής καταγωγής. Ο πατέρας του, Ντέιβιντ Μπέιλ, γεννημένος στη Νότια Αφρική ήταν επιχειρηματίας, πιλότος και μάνατζερ ταλέντων, ενώ η μητέρα του, Τζένυ Τζέιμς, ήταν καλλιτέχνης τσίρκου. 
Η πρώτη επαφή του Μπέιλ με το χώρο της υποκριτικής ήταν με μια διαφήμιση για το μαλακτικό ρούχων Lenor το 1982. Ένα χρόνο αργότερα, εμφανίστηκε σε μια διαφήμιση των δημητριακών Pac-Man, όπου υποδυόταν ένα παιδί ροκ σταρ. Το 1984, έκανε το ντεμούτο του στο θέατρο με την παράσταση The Nerd, στην οποία συμμετείχε και ο Ρόουαν Άτκινσον.

Προσωπική ζωή

Στις 29 Ιανουαρίου 2000, ο Μπέιλ παντρεύτηκε την Σάντρα "Σίμπι" Μπλάζιτς (γεννημένη το 1970), πρώην μοντέλο, μακιγιέρ και προσωπική βοηθός της Γουϊνόνα Ράιντερ. Το ζευγάρι έχει αποκτήσει μια κόρη, την Εμμελίν, η οποία γεννήθηκε στις 27 Μαρτίου 2005 στη Σάντα Μόνικα της Καλιφόρνια. Από το 1992, ο Μπέιλ κατοικεί στο Λος Άντζελες.
Όπως συνήθιζε και ο πατέρας του, ο Κρίστιαν Μπέιλ υποστηρίζει ενεργά περιβαλλοντικές μη κυβερνητικές οργανώσεις όπως η Greenpeace και το Παγκόσμιο Ταμείο για τη Φύση. H φεμινίστρια και ακτιβίστρια Γλόρια Στάινεμ έγινε μητριά του Μπέιλ στις 3 Σεπτεμβρίου του 2000, όταν παντρεύτηκε τον πατέρα του Μπέιλ, Ντέιβιντ. Ήταν ο πρώτος της γάμος (στην ηλικία των 66 ετών) και το ζευγάρι ήταν μαζί μέχρι το θάνατο του Ντέιβιντ.
Ιμτάρφα

Αθλητισμός

Η πόλη έχει τη δική της ποδοσφαιρική ομάδα, τη  Μτάρφα, η οποία ιδρύθηκε το 2006.
Γερανομαχία

Γερανομαχία ήταν ο τίτλος ενός αρχαίου επικού ποιήματος. Το έπος αυτό είναι γνωστό από μαρτυρίες του Πρόκλου και των αρχαίων βίων του Ομήρου. Η Γερανομαχία, όπως και η Βατραχομυομαχία, η Ψαρομαχία και η Αραχνομαχία, ανήκει στα έργα που παρωδούν την Ιλιάδα του Ομήρου. Οι αρχαίοι χαρακτήριζαν τα έργα αυτά ως «ομηρικά παίγνια».
Ιωάσαφ Ελεμίνογλου

Βιογραφικά στοιχεία

Γεννήθηκε στο Ανδρονίκιο Καισαρείας το 1832. Γονείς του ήταν ο Αθανάσιος και η Δέσποινα Ελεμίνογλου. Ονομάζονταν κατά κόσμο Ιορδάνης. Ήλθε στο Άγιο Όρος και εκάρη μοναχός. Άρχισε την αγιογραφική τέχνη το 1859 και οργάνωσε αγιογραφικό εργαστήριο μαζί με άλλους περίπου δέκα. Διέμενε στο Κελί Κερασιά των Εισοδίων της Θεοτόκου. Για τις καλλιτεχνικές του αποδόσεις απόκτησε ιδιαίτερη φήμη.
Απεβίωσε τις 13 Οκτωβρίου 1880. Τα πνευματικά του τέκνα οι Αγιορείτες τα ονόμασαν «Ιωασαφαίους» και αργότερα «εν Χριστώ Αδελφότητα Ιωασαφαίων».
Σερβικές βουλευτικές εκλογές 2016

Βουλευτικές εκλογές διεξήχθησαν στη Σερβία στις 24 Απριλίου 2016. Αρχικά η διεξαγωγή τους είχε προγραμματιστεί πριν τον Μάρτιο του 2018, όμως στις 17 Ιανουαρίου 2016 ο πρωθυπουργός Αλεξάνταρ Βούτσιτς προκήρυξε πρόωρες εκλογές, καθώς η Σερβία χρειαζόταν "άλλα τέσσερα χρόνια σταθερότητας προκειμένου να είναι έτοιμη να ενταχθεί στην ΕΕ". Ταυτόχρονα διενεργήθηκαν βουλευτικές εκλογές στη Βοϊβοντίνα και τοπικές εκλογές σε όλη τη Σερβία.
Η συνολική συμμετοχή στις εκλογές ήταν 56%. Ο κυβερνών συνασπισμός με επικεφαλής το Σερβικό Προοδευτικό Κόμμα του Βούτσιτς, διατήρησε την πλειοψηφία των εδρών στο κοινοβούλιο, με 131 από τις συνολικά 250 έδρες. Τρία κόμματα εισήλθαν στη βουλή για πρώτη φορά.
Ο Βούτσιτς ανακοίνωσε τη νέα κυβέρνηση τον Ιούνιο. Ανέφερε ότι ο Συνασπισμός των Ούγγρων της Βοϊβοντίνας ήταν ο μοναδικός εταίρος της κυβέρνησης.

Εκλογικό σύστημα

Τα 250 μέλη της Εθνοσυνέλευσης εκλέγονται με απλή αναλογική σε μία εκλογική περιφέρεια με το 5% να απαιτείται να συμπληρωθεί για κάθε κόμμα, προκειμένου να μπει στη βουλή. Η κατανομή των εδρών γίνεται με τη Μέθοδο Ντ' Οντ.